Skiboot-dwelmvonds: Nog drie vas | Maroela Media
Die skiboot waarin die dwelms gevind is. (Foto: Valke)
Drie bykomende verdagtes is in hegtenis geneem nadat daar vroeër die maand op die N1 in Pretoria beslag gelê is op meer as 'n halwe ton kokaïen wat in 'n skiboot versteek en vervoer is.
Die drie verdagtes, Rafiek Baderoen (44), Rashied Baderoen (48) en Michael Norman (38), het reeds vroeër die week in die Strand-landdroshof verskyn.
Volgens lt.kol. Philani Nkwalase, woordvoerder van die Valke, is die drie verdagtes deur verdere ondersoek aan die voorval verbind en is lasbriewe vir hul inhegtenisneming uitgereik. Hulle is Saterdag in Kaapstad in hegtenis geneem en daar is op talle selfone, dokumentasie en paspoorte beslag gelê.
Nkwalase het gesê die verdagtes is Vrydag onder streng polisiebewaking van Kaapstad na Pretoria gebring sodat hulle Maandag saam met hul medebeskuldigdes in die Pretoria-landdroshof kan verskyn.
Van die dwelms waarop beslag gelê is. (Foto: Valke)
Neil Pieter van Zyl (39) is op 2 Junie in hegtenis geneem nadat sy bakkie op die N1-hoofweg, digby die R21-wisselaar in Pretoria, van die pad afgetrek is. Hy het 'n skiboot gesleep en volgens die Valke is daar 800 kg se saamgeperste suiwer kokaïen ter waarde van nagenoeg R400 miljoen in die boot gevind. Hy en 'n medebeskuldigde het reeds in die Pretoria-landdroshof verskyn.
Nkwalase het gesê die dwelmvonds was die gevolg van samewerkingspogings deur verskillende elite misdaadbestrydingsorganisasies, insluitend die FBI, die Australiese polisie en die Valke se dwelmeenheid.
"Na wat verneem word, was die kokaïen bestem vir plaaslike en internasionale markte wat deur 'n dwelmsindikaat in die land gereël is."
dwelms Kaapstad Pretoria
Roof op Tulbagh-plaas: Verdagte dalk met vlaag rooftogte verbind
Uitstekende nuus. Hoop die saak teen hulle is waterdig.
Dis goeie nuus! Hoop hulle sit baie lank en gooi die sleutels weg.
Mag jul lewenslank sit vir elke mens se lewe wie jul verder in die verderf wou insleep…. Kry vir julle